Бүгін Қазақстан Республикасы Парламенті Мәжілісінің депутаттары – «Nur Otan» партиясы Фракциясының мүшелері Ж.К.Дүйсебаев,З.Ж.Аманжолова, Б.Қ.Хаменова және Б.С.Оспанов Ақмола облысына жұмыс сапары барысында Целиноград ауданы Шалқар кентінің тұрғындарымен кездесті.

Кездесудің басты тақырыбы – аз қамтылған және көп балалы отбасыларды қолдауға бағытталған Тұңғыш Президент-Елбасы Нұрсұлтан Назарбаевтың әлеуметтік бастамаларын жүзеге асыру мәселелері. Кездесу аясында депутаттар тұрғындарға Елбасының әлеуметтік-экономикалық басымдықтарын қамтамасыз етудің заңнамалық қызметі бойынша түсінік берді.

Кездесуге қатысушыларды атаулы әлеуметтік көмек тағайындау, мүгедектігі бар балаларға жәрдемақы мөлшерін ұлғайту, тұрғын үй алу, сондай-ақ көп балалы отбасыларды кәсіпкерлік қызметке тарту тәртібі мәселелері қызықтырды.

Шалқар кентіне барған кезде депутаттар ауылдық мектептің оқытушылар құрамымен және оқушылардың ата-аналарымен кездесіп, әлеуметтік саланы заңнамалық қамтамасыз ету мәселелерін жан-жақты түсіндірді.

Кездесуге қатысушылар мемлекет тарапынан тұрақты негізде халықтың әлеуметтік осал топтарына қолдау көрсетілетіндігін және қазір әлеуметтік жеңілдіктер механизмдерінің күтілетін өзгерістері азаматтардың әл-ауқатына оң әсерін тигізетінін атап өтті. Кездесу барысында «Nur Otan» партиясының 2030 жылға дейінгі бағдарламасының он басымдықтарының біріне - белсенді әлеуметтік саясатқа көшуге ерекше назар аударылды.

Парламентарийлер кент тұрғындарымен ашық әңгіме барысында палата жұмысы туралы ғана емес, жеке депутаттық қызметі туралы да айтып берді.

Депутаттардың сайлаушылармен кездесуі қалалар мен аудан орталықтарында ғана емес, шалғай ауылдарда да өтеді. Кездесулер өңірдің еңбек ұжымдарын қамтиды, сонымен қатар партияның аумақтық филиалдарында қоғамдық қабылдау бөлмелерінде азаматтардың жеке қабылдаулары өткізіледі.